Илъэс IофшIэныр зэфахьысыжьыгъ — Адыгэ макъ\nИлъэс IофшIэныр зэфахьысыжьыгъ\nРедактор 26.01.2021 26.01.2021 КЪЭБАРЫКlЭХЭР\nГъогурыкIоныр щынэгъончъэнымкIэ къэралыгъо автоинспекцием и Гъэ­IорышIапIэу АР-м щыIэм илъэсэу икIыгъэм ышIэгъэ IофшIэныр зы­щызэфахьысыжьыгъэ зэхэсыгъом хэлэжьагъ Адыгэ Республикэм хэ­гъэгу кIоцI IофхэмкIэ иминистрэ ипшъэрылъхэр зыгъэцэкIэрэ БрантIэ Мурадин.\nПэублэ псалъэ М. БрантIэм къышIызэ, Къэралыгъо автоинспекцием илъэсым Iофэу ышIагъэм уасэ къыфишIыгъ. Къулыкъум анахьэу ынаIэ зытыридзэн фэе лъэныкъохэр къыгъэнэфагъэх.\nГъэIорышIапIэм ипащэу Александр Курпас къызэриIуагъэмкIэ, 2020-рэ илъэсым Адыгеим игъогухэм хъугъэ-шIэгъэ 492-рэ къатехъу­хьагъ, ахэм нэбгырэ 78-рэ ахэ­кIодагъ, 590-мэ шъобжхэр атещагъэх. Ахэм нахьыбэрэмкIэ ушъхьагъоу афэ­хъугъэр гъогурыкIоным ишап­хъэхэр зэрау­къуагъэхэр ары.\nЛъэпкъ проектэу «Щынэгъончъэ ыкIи шэпхъэшIухэм адиштэрэ автомобиль гъогухэр» зыфиIорэм къыдыхэлъытэгъэ къэ­гъэлъэгъонхэм республикэр акIэ­хьагъ. ИкIыгъэ илъэсым инспекцием икъулыкъушIэхэм административнэ хэукъоныгъэ мин 79-рэ фэдиз ыкIи ешъуагъэу машинэр зезыфэщтыгъэ нэбгырэ 1223-рэ къыхагъэщы­гъэх.\n— Ыпэрэ илъэсхэм афэдэу, джыри мы кIуагъэм гъогу хъугъэ-шIагъэхэм япчъагъэ ыкIи ахэм къахэкIырэ тхьамыкIа­гъохэр нахь макIэ шIыгъэнхэм тынаIэ тетыгъ. Мы IофшIэныр дгъэцэкIэнымкIэ шъолъыр ыкIи район хэбзэ къулыкъухэм, общественнэ ыкIи нэмыкI орга­низациехэм зэпхыныгъэ адытиI, — къыIуагъ Александр Курпас.\nЗэхэсыгъор окIофэ, лъэныкъо зэфэшъхьафхэмкIэ ГъэIорышIапIэм ипащэ игуадзэхэр, район подразделениехэм ялIыкIохэр къэгущыIагъэх.\nIофшIэныр зыщызэфахьысыжьыгъэ зэхэсыгъом Къэралыгъо автоинспекцием икъулыкъушIэхэм къэблэгъэрэ мэзэ зэкIэлъыкIохэм анаIэ зытырагъэтыщт Iофыгъохэр щагъэнэфагъэх. Гъогу хъугъэ-шIагъэхэр нахь макIэ шIыгъэнхэм ыкIи ащ хахырэ фыкъоныгъэхэр дэгъэзыжьыгъэнхэм а пстэури тегъэ­псыхьагъ.\nIофтхьабзэм икIэух илъэсэу икIыгъэм зиIофшIэнкIэ къахэщыгъэ къулыкъушIэхэм министрэм ипшъэрылъхэр зыгъэцакIэрэр афэгушIуагъ. Щытхъу тхылъхэмкIэ къыхагъэщыгъэх полицием иподполковникэу ПIа­тIыкъо Ичрам, полицием имайорхэу Геннадий Бардюг, Ку­шъэ­къо Мурат, КIуращынэ Азэ­мат, ЛIэхъусэжъ Адам, Туарэ Хьид, нэмыкIхэри.\nПредыдущая ГукIэгъу зыхэлъ бзылъфыгъ\nСледущая Адыгэм идунай. Америкэр